Disc dal mais
MELISSA AUF DER MAUR

Da Patrick Capaul

E puspè ina gia ina pitschna restanza d'ina icona dal grond temp dal grunge: Melissa Auf der Maur, anteriura bassista da Hole e dals Smashing Pumpkins, preschenta finalmain ses debut. Massas d'influenzas dals gronds ed impurtants onns 90 dal rock, sunà e cundì da musicists dad ier e dad oz, producì da Chris Goss (master of reality); ina maschaida perfetga, rockiga e tuttina fragila e feminina... e tuttina? Na! Exact quella maschaida fa or da quest album quai ch'el è: ina da las grondas schibas da rock enfin ozendi en il 2004! E sche Melissa Auf der Maur, anteriura bassista da Courtney Love e Billy Corgan, ha rimnà ideas ed influenzas tras sia entira carriera, quest album è bler dapli che schuppa stgaudada, nagut da retro grunge! Ghitarras, bass e battaria da tips da Queens of the Stone Age, A Perfect Circle u The Cramps èn il sal, la spezaria speziala en quella schuppa, laschan enavos in gust dultsch e tuttina picantischem - tut, ma na piter! E per na surdar memia bler arbajas a osps e producent, la musica da quella schiba vegn da la pli bella bassista da quest mund, sco era la vusch che dat d'entschatta enfin la fin ina nota anc pli speziala. Rock dir, sunà cun forza ed in pitschen surrir, musica cun charme. MADM lascha davos ella a Hole e Smashing Pumpkins, va sia atgna via, viva influenzas ch'èn stadas qua ditg avant Seattle, dals onns 60 e 70, schizunt tras il kitsch dals onns 80, tut cruschà cun l'intensitad dals onns 90 - quest album fiss stà il knaller avant 10 onns, ed el è in knaller oz e resta quai anc damaun. Darar ha quai dà in debut uschè plain cun bunas chanzuns, lunsch sper il trend dal nov metal, darar è ina bassista stada uschè ina buna chantadura, darar èn osps d'udir uschè preschents e tuttina decents - musica ch'è greva da tschiffar, immediat preschentà e direct sin via en il cor!